
RAPORT DE SPECIALITATE
privind aprobarea Studiului de Fezabilitate aferent obiectivului de investiţie 
“ Execuţie podeţ canal desecare CCP263 str. D. Dinicu”

Având în vedere Expunerea de motive a Primarului Municipiului Timişoara şi Proiectul de hotărâre privind aprobarea Studiului de Fezabilitate aferent obiectivului de investiţie “Execuţie podeţ canal desecare CCP263 str. D. Dinicu”,  prin care se propune aprobarea Studiului de Fezabilitate aferent obiectivului de investiţie “Execuţie podeţ canal desecare CCP263 str. D. Dinicu”, 
Facem următoarele precizări:
Direcţia Edilitară are cuprins în programul de dezvoltare pe anul 2017 obiectivul de investiţii  SF+PT Execuţie podeţ canal desecare CCP263 str. D. Dinicu, prin care se propune execuţia unui podeţ pe strada Dimitrie Dinicu din Cartierul Ciarda Roşie, la traversarea acesteia peste canalul de desecare CCP 263 (HCn 1498). 

Situaţia actuală în ceea ce priveşte traversarea canalului CCP263 de strada Dimitrie Dinicu, implică neajunsuri privind circulaţia rutieră şi pietonală în acest punct: îngustarea părţii carosabile pe sectorul traversării canalului, lipsa oricăror elemente de protecţie corespunzătoare (parapete pietonale şi direcţionale), precum şi modalitatea de continuitate a canalului: un provizorat impropriu, tub cu diametru insuficient, deteriorat, care nu asigură debitele de scurgere necesare al apei din canal.
Prin prezentul proiectul se propune execuţia unei structuri de traversare a canalului HCn 1498 (podeţ) printr-o soluţie care să asigure atât debitul de scurgere al apei din canal cât şi funcţionalitatea străzii care îl traversează, în concordanţă cu situaţia actuală de pe teren, gospodărie subterană actuală, lăţime actuală a părţii carosabile modernizate, trotuare, etc.
Podeţul propus va avea lăţimea totală de 12 m (inclusiv trotuare şi piste de ciclişti) şi va fi realizat din elemente prefabricate din beton – tuburi C2’ – ce au o deschidere de 2.00 m şi înălţime liberă de 1.80 m, asigurând astfel o secţiune de scurgere de circa 3.20 m2 (luându-se în considerare că o parte din secţiunea liberă a tubului va fi ocupată de pereul din interior, extins în amonte şi aval podeţ), faţă de circa 0.30 m2, situaţia existentă.

Pentru protejarea malurilor canalului în zona podeţului s-au prevăzut atât în amonte cât şi în aval aripi prefabricate tip A1. Atât aripile cât şi elementele curente prefabricate ale podeţului se vor dispune pe o fundaţie din beton simplu de minim 1.00 m adâncime.

Ca urmare a realizării proiectului, se contează şi pe îmbunatăţirea condiţiilor de circulaţie, astfel, se va asigura pe secţiunea de traversare a canalului, lăţimea părţii carosabile a străzii continuizate, iar structura rutieră pe secţiunea de traversare a canalului va fi similară, ca îmbrăcăminte, structurii rutiere adoptate la modernizarea străzii. 
Studiul de fezabilitate aferent obiectivului de investiţii Execuţie podeţ canal desecare CCP263 str. D. Dinicu a fost înaintat Comisiei Tehnico-Economice de verificare şi avizare a documentaţiilor tehnico-economice pentru lucrările de investiţii şi reparaţii capitale. Comisia a avizat condiţionat documentaţia tehnico-economică cu avizul nr. 347/13.10.2017, cu recomandarea actualizării avizelor conform Certificatului de Urbanism. Sursa de finanţare: Bugetul local capitolul Cap 70.02.05.01. Alimentări cu apă. Cap. C Studii şi proiecte.
Faţă de cele prezentate mai sus, propunem aprobarea Studiului de Fezabilitate aferent obiectivului de investiţie Execuţie podeţ canal desecare CCP263 str. D. Dinicu, conform proiect nr. CC14/2015 întocmit de COSO CONS SRL, cu indicatorii tehnico-economici prevăzuţi în Anexa, care face parte integrantă din proiectul de hotărâre.
Având în vedere prevederile legale expuse în prezentul raport, apreciez că proiectul de hotărâre privind aprobarea Studiului de fezabilitate pentru obiectivul de investiţii Execuţie podeţ canal desecare CCP263 str. D. Dinicu, îndeplineşte  condiţiile pentru a fi supus dezbaterii şi aprobării plenului consiliului local. 

